'คลัง'โล่งอกรีดภาษียาสูบทะลุเป้าหมาย
เก็บภาษีบุหรี่เกินเป้า สรรพสามิตคาดอีก 1 ปี ใช้อัตราเดียวโรงงานยาสูบปรับตัวได้
23 มี.ค. 2561

เก็บภาษีบุหรี่เกินเป้า สรรพสามิตคาดอีก 1 ปี ใช้อัตราเดียวโรงงานยาสูบปรับตัวได้แหล่งข่าวจากกรมสรรพสามิต เปิดเผยว่า ขณะนี้คณะกรรมการกฤษฎีกายังไม่ตอบหนังสือเป็นทางการเรื่องการแก้ไขอัตราภาษีสรรพสามิตบุหรี่ใหม่ว่าสามารถทำได้หรือไม่ แต่ขณะนี้สถานการณ์ตลาดบุหรี่เข้าสู่ภาวะปกติแล้ว หลังจากเริ่มใช้อัตราภาษีบุหรี่ใหม่มาตั้งแต่วันที่ 16 ก.ย. 2560ทั้งนี้ การเก็บภาษีสรรพสามิต บุหรี่ในเดือน ก.พ. 2561 เก็บได้ 6,906 ล้านบาท สูงกว่าเป้าหมายที่ตั้งไว้ 1,366 ล้านบาท หรือ 24.7% ซึ่งถือเป็นการเก็บภาษีได้มากเทียบกับในช่วงเดือนแรกๆ ที่มียอดการเก็บภาษีบุหรี่เหลือเดือนละ 1,000-2,000 ล้านบาทเท่านั้น ซึ่งเห็นว่าภาษีบุหรี่เข้าสู่ภาวะปกติได้ 2-3 เดือนแล้วสำหรับการเก็บภาษีบุหรี่ยอดรวม 5 เดือนแรกของปีงบประมาณ 2561 จัดเก็บได้สูงกว่าประมาณการ 1,871 ล้านบาท หรือ 7.3% โดยคาดว่าทั้งปีงบประมาณจะเก็บภาษีบุหรี่และภาษีรวมทั้งหมดได้ตามเป้าหมายที่ตั้งไว้ 6 แสนล้านบาทแหล่งข่าวเปิดเผยว่า อัตราภาษีสรรพสามิตใหม่ได้ใช้มาเป็นเวลา 6 เดือนแล้ว แบ่งการจัดเก็บ 2 รูปแบบ โดยเก็บตามปริมาณ 1.20 บาท/มวน และตามมูลค่า 20% สำหรับบุหรี่ที่มีราคาขายปลีกไม่เกิน 60 บาท และตามมูลค่า 40% สำหรับบุหรี่ที่ราคาขายปลีกเกิน 60 บาท โดยมีกำหนดใช้เป็นเวลา 2 ปีทั้งนี้ เวลาที่เหลืออีก 1 ปีครึ่ง ที่ภาษีบุหรี่จะเหลืออัตราเดียวคือ เก็บภาษีตามปริมาณ 1.20 บาท/มวน และตามมูลค่าที่ 40% ซึ่งเชื่อว่าไม่กระทบกับยอดขายของโรงงานยาสูบ โดยปัจจุบันหลังมีการออกผลิตภัณฑ์ใหม่ ทำให้ยอดขายปรับขึ้นมาอยู่ที่ 67%